ኬኒያዊያን ባለሃብቶች በኢትዮጵያ ኢንቨስትመንት መዋዕለ ነዋያቸውን እንዲያፈሱ በቁርጠኝነት እንሰራለን- ፕሬዝዳንት ኡሁሩ ኬንያታ
ኬኒያዊያን ባለሃብቶች በኢትዮጵያ ኢንቨስትመንት መዋዕለ ነዋያቸውን እንዲያፈሱ ሃገራቸው ቁርጠኛ መሆኗን የኬኒያው ፕሬዝዳንት ኡሁሩ ኬንያታ ገለጸዋል፡፡ፕሬዚዳንት ኬንያታ 100 የሚሆኑ የኬኒያ የቢዝነስ ልዑካንን በመያዝ ለሁለት ቀናት የስራ ጉብኝት አዲስ አበባ መግባታቸው ይታወቃል፡፡ለፕሬዝዳንቱ የኢፌዴሪ ጠቅላይ ሚኒስትር አብይ አህመድን ጨምሮ በርካታ የስራ ሃላፊዎች አቀባበል አድርገውላቸዋል፡፡ጠቅላይ ሚኒስትር አብይ በአቀባበል ስነስርዓቱ ላይ ባደረጉት ንግግር ኢትዮጵያና ኬኒያ በጋራ በመስራት የሃገራቱን ኢኮኖሚ ማሳደግ ይኖርባቸዋል ብለዋል፡፡ጠቅላይ ሚኒስትሩ አያይዘውም ኬኒያዊያን ባለሃብቶች በኢትዮጵያ የንግድ እና ኢንቨስትመንት ዘርፍ ቢሰማሩ ውጤታማ እንደሚሆኑም ጠቁመዋል፡፡ባለሃብቶቹ በሃይል፣ በአቪዬሽን፣ በግብርና ምርቶች ማቀነባበር እንዲሁም በጨርቃ ጨርቅ ዘርፎች ሊሰማሩ እንደሚችሉም አስረድተዋል፡፡ፕሬዚዳንት ኬንያታ በበኩላቸው ቀጣናዊ፣ አህጉራዊ እና አለም አቀፋዊ መድረኮች ላይ የሁለቱን ሃገራት ጥቅም በሚያስጠብቁ ጉዳዮች ላይ በጋራ መስራት ይገባናል ብለዋል፡፡አዲስ አበባን የማስዋብ ፕሮጀክት ላይ ኬኒያዊያኑ እንዲሳተፉ በጠቅላይ ሚኒስትር አብይ አህመድ ጥሪ ቀርቦላቸዋል፡፡